辛迪亞高·班拿貝

辛迪亞高·班拿貝·德耶斯迪，西班牙足球員、教練。佢係皇家馬德里有史以嚟做得最耐嘅主席，長達35年。

生平 

班拿貝響阿爾巴非提顏曼莎La Cueva出世，老豆係律師荷西·班拿貝·伊賓尼斯，有兩個都係做球員嘅兄弟安東尼奧同馬些路。後嚟全家搬到馬德里，班拿貝入讀阿方素十三世皇家學院，響個度第一次接觸足球。後嚟畢業於中央大學法律系，但佢從來冇做過律師。

響14歲嗰陣，佢加入馬德里F.C.嘅青年軍拉法布里卡。雖然佢出身守門員，後嚟慢慢轉打中場同前鋒。響佢同屬馬德里F.C.嘅兄弟馬些路嘅建議下，班拿貝最終司識前鋒。兩年後，佢成為馬德里F.C.嘅正式球員，憑住強硬嘅球風成為馬德里F.C.嘅主力兼得分手，後嚟仲做埋隊長，試過帶領球隊攞到1917年嘅西班牙國王盃冠軍，但佢從未代表過西班牙國家隊比賽。

1920年至1921年期間，班拿貝短暫過檔到馬德里體育會，代表過馬體會上陣一次。不過由於西班牙足協規定球員唔可以同時代表兩支球隊比賽，所以佢冇耐又返到當時畀西班牙國王阿方素十三世授予皇家稱號、由馬德里F.C.改名叫皇家馬德里嘅球隊。雖然佢都仲做隊長，但由於好多後生球員表現非常好，佢嘅存在感逐漸降低。

1926年，班拿貝正式退役。佢14年內上陣51場，入46球，成為皇馬當時嘅最佳球員。退役後，佢依舊留響皇馬，加入皇馬董事會做Director，又曾經出任代表同助理經理。1936年至1941年期間出任皇馬嘅領隊。

1943年9月，佢成為皇馬嘅主席。當時皇馬依然處於唔好嘅局面，唔單止主要對手巴塞隆拿、馬體會、畢爾包都好強大，而且當時冇一個靚主場。

1944年6月，班拿貝請咗一筆貸款嚟買查馬丁球場周圍嘅地，又請嚟建築師，最終響1947年起好咗，叫新查馬丁球場。呢個球場成為皇馬嘅主場。後嚟為咗紀念班拿貝嘅貢獻，呢個球場響1955年改名叫「聖地牙哥·班拿貝球場」。

班拿貝以眼光好、善於用人、成日從國外簽下新人而出名。1946年，響佢嘅堅持下，皇馬搶響巴塞隆拿嘅球探之前簽下路易·莫洛尼。1952年，為咗慶祝皇馬創立50周年，佢邀請百萬富翁足球會打場友誼賽。皇馬最終以2-4輸波，不過班拿貝特別留意到百萬富翁嘅中場艾法度·迪史提芬奴。本身迪史提芬奴已經打算同巴塞隆拿簽約，但班拿貝唔想放棄，加上皇馬同政府關係密切，最終響1953年簽入迪史提芬奴。迪史提芬奴、法蘭西斯高·亨托、莫洛尼、米基爾·文奴斯、雷蒙高帕、普斯卡斯·費蘭奇、納薩等出名球員都係由佢簽下，而且都成為皇馬嘅主力。

法國人基百列·亞諾提出咗創立歐洲球會盃賽嘅諗法。班拿貝積極推廣呢個諗頭。最終呢個諗法成為現實，1955年歐聯成立。

響佢在任期間，皇馬先後攞到16個西甲、6個西班牙國王盃同6個歐聯冠軍，成為西班牙最頂尖嘅球隊之一。另外皇家馬德里籃球隊亦有唔錯嘅表現，直至1978年已經攞咗6次歐洲籃球聯賽冠軍。

晚年，佢住響華倫西亞阿利坎特省，雖然佢繼續出任皇馬主席，但由於身體開始唔得，佢叫董事會快啲搵接班人。1977年8月，佢因為肚痛而畀人送去醫院，證實係腸梗阻。手術好順利，不過醫生發現班拿貝有癌症。1978年5月，佢被證實有肝臟併發症，最終響6月2號上晝6點15分過身，終年82歲。佢畀人葬響顏曼莎。

佢畀人認為係皇馬史上最有魅力同最重要嘅主席，將皇馬成功推上全西班牙以至全歐洲最成功嘅足球隊嘅人。響佢死後，歐洲足協追封做榮譽主席。2002年獲得國際足協榮譽獎。

威水史

球會 
皇家馬德里

西班牙國王盃：1916-1917

聖地牙哥·班拿貝球場

來源

攷 

皇家馬德里球員
西班牙足球員
馬德里體育會球員
足球前鋒
馬德里康普頓斯大學舊生